Broj: 711-I-1147-M-78/21-02-17

Zagreb, 2. srpnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Davorina Ivanjeka, zamjenika predsjednice Povjerenstva te Tončice Božić i Aleksandre Jozić-Ileković, kao članica Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnice Valentine Đurek, zamjenice gradonačelnika Grada Zaboka do 3. lipnja 2021.,** za davanjem mišljenja Povjerenstva, na 133. sjednici, održanoj 2. srpnja 2021.g., daje sljedeće

**MIŠLJENJE**

**Dužnosnica Valentina Đurek, zamjenica gradonačelnika Grada Zaboka do 3. lipnja 2021., može tijekom razdoblja u kojem prima naknadu plaće nakon prestanka obnašanja navedene dužnosti osnovati obrt za povremeno obavljanje edukacijske djelatnosti, ali na na temelju članka 20. stavka 3. ZSSI-a, u svezi s člankom 14. stavkom 1. ZSSI-a, ne može u razdoblju od 12 mjeseci od prestanka obnašanja iste dužnosti obavljati poslove upravljanja obrtom, već je dužna obrt voditi putem poslovođe.**

Obrazloženje

 U Povjerenstvu je 29. lipnja 2021. pod brojem 711-U-3048-M-78/21-01-3 zaprimljen zahtjev za mišljenjem dužnosnice Valentine Đurek, zamjenice gradonačelnika Grada Zaboka do 3. lipnja 2021., povodom kojeg se vodi predmet broj M-78/21.

Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu navedenog Zakona te je stoga dužnosnica Valentina Đurek povodom obnašanja dužnosti zamjenice gradonačelnika Grada Zaboka obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U navedenom zahtjevu dužnosnica navodi da je dužnost zamjenice gradonačelnika Grada Zaboka prestala obnašati 3. lipnja 2021. te da će u razdoblju od šest mjeseci od prestanka obnašanja ove dužnosti koristiti zakonsko pravo na naknadu plaće i staž osiguranja.

Dužnosnica traži mišljenje Povjerenstva može li tijekom navedenog razdoblja otvoriti paušalni obrt koji bi se povremeno bavio edukacijskom djelatnošću, što nije povezano s obnašanjem dužnosti zamjenice gradonačelnika Grada Zaboka.

Uvidom u Registar dužnosnika koji ustrojava i vodi Povjerenstvo, utvrđeno je da dužnosnica Valentina Đurek prestala obnašati dužnost zamjenice gradonačelnika Grada Zaboka 3. lipnja 2021.

Člankom 14. stavkom 1. ZSSI-a propisano je da dužnosnici ne mogu obavljati poslove upravljanja u poslovnim subjektima. Člankom 4. stavkom 4. ZSSI-a propisano je da je obrt poslovni subjekti u smislu tog Zakona.

Sukladno članku 20. stavku 3. ZSSI-a obveze koje za dužnosnika proizlaze iz članka 14. ZSSI-a počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 28. Zakona o obrtu („Narodne novine“, broj 143/13., 127/19. i 41/20.) propisano je da obrtnik može obrt voditi sam ili putem poslovođe koji mora biti u radnom odnosu kod obrtnika i ispunjavati uvjete propisane u navedenom zakonu, koji će obrt voditi u ime i za račun obrtnika.

Člankom 90.a Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 98/19. i 144/20.) propisano je da općinski načelnik, gradonačelnik, župan i njihovi zamjenici koje su dužnost obavljali profesionalno posljednjih 6 mjeseci prije prestanka obavljanja dužnosti, po prestanku profesionalnog obavljanja dužnosti ostvaruju prava na naknadu plaće i staž osiguranja za vrijeme od 6 mjeseci nakon prestanka profesionalnog obavljanja dužnosti i to u visini prosječne plaće koja im je isplaćivana za vrijeme posljednjih 6 mjeseci prije prestanka profesionalnog obavljanja dužnosti.

Stavkom 8. istog članka Zakona propisano je da prije isteka roka od šest mjeseci ostvarivanje prava prestaje na vlastiti zahtjev, zapošljavanjem, umirovljenjem ili izborom na drugu dužnost koju obavlja profesionalno.

Sukladno odredbama ZSSI-a dužnosnica Valentina Đurek može tijekom razdoblja u kojem prima naknadu plaće nakon prestanka obnašanja dužnosti zamjenice gradonačelnika osnovati obrt koji će se povremeno baviti edukacijskom djelatnošću, obzirom da dužnosnici nisu ograničeni u pravu na osnivanje poslovnih subjekata, a ostvarivanje prava na naknadu plaće nakon prestanka obnašanja dužnosti nije povezano s takvim osnivanjima.

Povjerenstvo utvrđuje da vođenje obrta predstavlja poslove upravljanja poslovnim subjektom u smislu članka 14. stavka 1. ZSSI-a.

Imajući u vidu da je dužnosnicima na temelju članka 14. stavka 1. ZSSI-a zabranjeno za vrijeme obnašanja dužnosti iz članka 3. istog Zakona obavljati poslove upravljanja obrtom, te da ih ova zabrana sukladno članku 20. stavku 3. ZSSI-a obvezuje i u razdoblju od 12 mjeseci od prestanka obnašanja javne dužnosti, dužnosnica Valentina Đurek ne može u razdoblju od 12 mjeseci od prestanka obnašanja dužnosti zamjenice gradonačelnika Grada Zaboka obavljati poslove upravljanja obrtom, već je dužna obrt voditi putem poslovođe, sukladno odredbama Zakona o obrtu.

Nadalje, ukazuje se dužnosnici da je zasnivanje radnog odnosa kod bilo kojeg poslodavca jedan od zakonom propisanih razloga za prestanak ostvarivanja prava na naknadu plaće u razdoblju nakon prestanka obnašanja dužnosti zamjenice gradonačenika.

Slijedom navedenog Povjerenstvo je dalo mišljenje kao što je navedeno u izreci ovog akta.

 ZAMJENIK PREDSJEDNICE POVJERENSTVA

Davorin Ivanjek, dipl.iur.

Dostaviti:

1. Dužnosnica Valentina Đurek, osobnom dostavom
2. Objava na internetskoj stranici Povjerenstva
3. Pismohrana